Berugte Moloto-pad eis nog ŉ leweFoto: @Nicol3tt300 op Twitter. Die berugte Moloto-pad in die noorde van Pretoria het Dinsdagoggend nóg ŉ lewe geëis. Johan Pieterse, ŉ woordvoerder van die Tshwane-metropolisie, het aan Maroela Media gesê ŉ busbestuurder is dood en 41 mense beseer tydens ŉ ongeluk omstreeks 05:30 tussen twee Putco-busse. “Die ongeluk het sowat 1 km van Sefako Makgathorylaan (Zambesirylaan) in die rigting van Moloto plaasgevind,” het Pieterse gesê. “Na wat verneem word het die een bus ŉ ander bus, wat onklaar geraak het, van agter getref.” Die bestuurder van die agterste bus was reeds dood toe paramedici by die toneel opgedaag het. Sy liggaam moes deur die brandweer uit die bus gesny word. “Agt mense is ernstig beseer en 34 het matige beserings opgedoen. Hulle is op die toneel gestabiliseer en na nabygeleë hospitale geneem vir verdere behandeling.” Daar was geen passasiers in die bus wat onklaar geraak het nie. “Gelukkig het die busse die meeste van hul passasiers in Pretoria afgelaai, anders sou meer mense beserings opgedoen het,” het Pieterse bygevoeg. Die R573 Moloto-pad is berug vir die hoeveelheid noodlottige ongelukke wat daar plaasvind.